Source: https://poradna.hnonline.sk/otazka/je-podielovy-spoluvlastnik-a-povinny-zaplatit-nejaku-dan-z-prijmu-ak-by-sud-rozhodol-o
Timestamp: 2020-02-22 00:52:39+00:00
Document Index: 10174186

Matched Legal Cases: ['súd ', 'súd ', 'súd ', 'súd ', 'súd ', 'súd ', '§ 8', '§ 9', '§ 9', '§ 3']

je podielový spoluvlastník A povinný zaplatiť nejakú daň z príjmu ak by súd rozhodol o zrušení a vy | HNporadňa
Domov » Dane a odvody » je podielový spoluvlastník A povinný zaplatiť nejakú daň z príjmu ak by súd rozhodol o zrušení a vy
je podielový spoluvlastník A povinný zaplatiť nejakú daň z príjmu ak by súd rozhodol o zrušení a vy
Dvaja podieloví spoluvlastníci A a B zdedili rodinný dom v roku 2006.
Každý mal spoluvlastnícky podiel o veľkosti polovice k celku.
Podielový spoluvlastník B podal na súd žalobu o zrušenie a
vyporiadanie podielového spoluvlastníctva a v roku 2010 daroval svoj
spoluvlastnícky podiel svojmu synovi S. Znalecký posudok na hodnotu
rodinného domu bol urobený v roku 2011.
Otázka znie, je podielový spoluvlastník A povinný zaplatiť nejakú daň
z príjmu ak by súd rozhodol o zrušení a vyporiadaní podielového
spoluvlastníctva priznaním celého domu do jeho vlastníctva (keď
fakticky nadobudne len polovicu od S) a uložil mu povinnosť zaplatiť
spoluvlastníkovi S peňažnú náhradu, keď na to, aby mal A na zaplatenie
náhrady S bude musieť polovicu domu, ktorá patrila S, predať? Je
potrebné dať na daňové účely vyhotoviť nový znalecký posudok ku dňu
rozhodnutia súdu?
Ak by sa A rozhodol predať celý rodinný dom po rozhodnutí súdu 3.
osobe, bol by v takom prípade povinný zaplatiť daň z príjmu
(rozlišovalo by sa, že v polovici bol spoluvlastníkom už od roku 2006
a druhú polovicu nadobudol až súdnym rozhodnutím alebo sa považuje z
daňového hľadiska celá nehnuteľnosť za nadobudnutú až súdnym
rozhodnutím)?
Ak by A daroval svoju polovicu synovi pred súdnym rozhodnutím a ten by
chcel dom predať po rozhodnutí súdu (ak by súd rozhodol obdobne ako v
prípade spoluvlastníka A), bol by tento syn povinný zaplatiť daň z
príjmu 1./z dôvodu súdneho rozhodnutia, 2./ z dôvodu predaja?
Silvia Klimová sa opýtal/a 23.7. 2013 o 14:24 v kategórii Dane a odvody
Upozorňujeme, že otázka v zmysle zaslaného zadania nie je úplne jasná a kvôli komplexnej odpovedi Vám odporúčame kontaktovať daňového poradcu. Nižšie Vám zasielame všeobecný výklad, ako daňová správa posudzuje vyporiadanie podielového spoluvlastníctva a následný predaj nehnuteľnosti.
V zmysle Pokynu FR SR k deleniu príjmov a výdavkov fyzických osôb podľa zákona č. 595/2003 Z. z. o dani z príjmov v znení neskorších predpisov je príjem dosiahnutý na základe vyporiadania podielového spoluvlastníctva zdaniteľným príjmom. Takýto príjem je príjmom z predaja nehnuteľností podľa § 8 ods. 1 písm. b) zákona č. 595/2003 o dani z príjmov (ďalej len "ZDP"), ak nie sú splnené podmienky oslobodenia podľa § 9 ods. 1 ZDP.
Pri následnom predaji nehnuteľnosti už výlučným vlastníkom je potrebné príjem z jej predaja rozdeliť podľa spôsobu nadobudnutia a vyhodnotiť podmienky oslobodenia podľa § 9 ods. 1 ZDP takto nadobudnutej nehnuteľnosti oddelene za jej časť nadobudnutú pôvodne do spoluvlastníctva a osobitne za druhú časť nehnuteľnosti nadobudnutú na základe vyporiadania spoluvlastníctva. Takýto postup je v súlade s definíciou nehnuteľnosti, ktorá je uvedená v § 3 ods. 2 písm. a) ZDP, nakoľko nehnuteľnosťou na účely zákona o dani z príjmov je aj časť nehnuteľnosti.